Savdoni moliyalashtirish xalqaro islom korporatsiyasi mablagʻlaridan samarali foydalanish chora-tadbirlari toʻgʻrisida
(resolution, 2019-10-04)

Qishloq xoʻjaligida tarkibiy islohotlarni yanada chuqurlashtirish, toʻgʻridan toʻgʻri investitsiyalarni jalb qilishni ragʻbatlantirish, paxta xomashyosi yetishtirishning samarali usullarini joriy qilish, uni qayta ishlash va tayyorlash, shu jumladan chuqur qayta ishlash asosida ishlab chiqarishni tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligining: Savdoni moliyalashtirish xalqaro islom korporatsiyasi bilan paxta xomashyosini yetishtirish xarajatlarini va yakuniy hisob-kitoblarni moliyalashtirish uchun 14 oygacha boʻlgan muddatga yillik LIBOR+1,4 foizgacha foiz stavkasida 100 million AQSh dollarigacha miqdordagi kreditni 2 ta transh orqali ajratish boʻyicha kelishuvga erishilganligi; Vazirlar Mahkamasining “Qishloq xoʻjaligida bozor mexanizmlarini keng joriy etish chora-tadbirlari toʻgʻrisida” 2018-yil 28-fevraldagi 149-son qaroriga muvofiq paxta xomashyosini yetishtirish xarajatlarini moliyalashtirish milliy valyutada yillik 5 foiz stavkada, shu jumladan bankning 1,5 foiz miqdoridagi marjasi bilan ajratilishi belgilanganligi maʼlumot uchun qabul qilinsin. 2. Oʻzbekiston Respublikasi Moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasi: Oʻzbekiston Respublikasi Moliya vazirligi va Savdoni moliyalashtirish xalqaro islom korporatsiyasi oʻrtasida tuziladigan shartnoma shartlariga muvofiq bir martalik toʻlovlarni belgilangan muddatlarda toʻlab berilishini; paxta xomashyosini yetishirish xarajatlarini va yakuniy hisob-kitoblarni moliyalashtirish uchun jalb qilinayotgan 100 million AQSh dollarigacha miqdordagi kredit boʻyicha barcha xarajatlarni, shu jumladan valyuta kurslari oʻrtasidagi va foiz toʻlovlarida yuzaga keladigan zararlarni jamgʻarma xarajatlariga olib borilishini hamda jalb qilingan kreditning belgilangan muddatlarda qaytarilishini; jalb qilinayotgan 100 million AQSh dollarigacha boʻlgan miqdordagi kreditni milliy valyutaga konvertatsiya qilgan holda, paxta xomashyosi yetishtirish xarajatlarini va yakuniy hisob-kitoblar milliy valyutada moliyalashtirilishini taʼminlasin. 3. Oʻzbekiston Respublikasi moliya vaziri oʻrinbosari O. Isakovga Oʻzbekiston Respublikasi va Savdoni moliyalashtirish xalqaro islom korporatsiyasi oʻrtasida tuziladigan “Paxta xomashyosini yetishtirish xarajatlarini va yakuniy hisob-kitoblarni moliyalashtirish” loyihasi boʻyicha “Murabaha” moliyaviy bitimini Oʻzbekiston Respublikasi nomidan imzolash vakolati berilsin. Mazkur loyiha doirasida Savdoni moliyalashtirish xalqaro islom korporatsiyasi va Oʻzbekiston Respublikasi Moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasi oʻrtasida tuziladigan agentlik bitimini imzolash vakolati jamgʻarma direktoriga berilsin. 4. Oʻzbekiston Respublikasi Adliya vazirligi Oʻzbekiston Respublikasi va Savdoni moliyalashtirish xalqaro islom korporatsiyasi oʻrtasida tuziladigan “Paxta xomashyosini yetishtirish xarajatlarini va yakuniy hisob-kitoblarni moliyalashtirish” loyihasi doirasida “Murabaha” moliyaviy bitimi va agentlik bitimiga belgilangan tartibda yuridik xulosa berishni taʼminlasin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov zimmasiga yuklansin.